THCOM ยังมีประเด็นบวกหนุนโบรกฯ แนะซื้อ ให้เป้า 47 บาท
บล.ซีไอเอ็มบี (ประเทศไทย) ระบุในบทวิเคราะห์ (16 ธ.ค.) แนะนำ ซื้อ THCOM โดยมีราคาเป้าหมาย 47 บาท ส่วนปัจจัยบวกที่คาดจะช่วยผลักดันราคาหุ้นคือ 1) ความชัดเจนเรื่องการกำกับดูแล 2) ยอดจองช่องสัญญาณดาวเทียมไทยคม 8 40-50% และ 3) ดีลใหม่สำหรับ IPSTAR
16 ธ.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (16 ธ.ค.) แนะนำ ซื้อ บริษัท ไทยคม จำกัด (มหาชน) หรือ THCOM โดยมีราคาเป้าหมาย 47 บาท โดย THCOM รายงานกำไรปกติสูงสุดเป็นประวัติการณ์ที่ 646 ล้านบาทในไตรมาส 3/58 เพิ่มขึ้น 27%จากปีก่อน และ 33%จากไตรมาสก่อนแต่ราคาหุ้นกลับสวนทางด้วยการ underperform ดัชนีตลาด 17% YTDซึ่งเชื่อว่าน่าจะมีสาเหตุมาจากปัจจัยลบเช่นการเปลี่ยนตัว CEO กะทันหัน
ขณะที่ผลการดำเนินงานที่น่าผิดหวังของ IPSTAR ทิศทางธุรกิจที่ไม่ชัดเจนของ บริษัท เคเบิลไทยโฮลดิ้ง (CTH) ซึ่งเป็นผู้ประกอบการเคเบิ้ลทีวีอันดับสองของไทย บวกกับการแข่งขันที่สูงขึ้นในภูมิภาคหลังการเปิดตัวดาวเทียมสื่อสารดวงแรกของลาว โดยเชื่อว่าตลาดตอบสนองต่อปัจจัยลบเกินจริงแต่มองเชิงบวกต่อ CEO คนใหม่และทีมบริหารที่มีประสบการณ์ว่าจะสามารถแก้ปัญหาในเร็ว ๆ นี้
ส่วนปัจจัยบวกที่คาดจะช่วยผลักดันราคาหุ้นคือ 1) ความชัดเจนเรื่องการกำกับดูแล 2) ยอดจองช่องสัญญาณดาวเทียมไทยคม 8 40-50% และ 3) ดีลใหม่สำหรับ IPSTAR